Diari Oficial de la Generalitat Valenciana


Sumari del DOGV 9467, del 10-11-2022 (2022/10650)

RESOLUCIÓ de 9 de novembre de 2022, del president de la Generalitat, per la qual atorga el Premi de la Ciència Valenciana Santiago Grisolía a la projecció investigadora de persones científiques joves a Rosa María Arán Ais i a Sara Izquierdo Zandalinas, ex aequo.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9467

Data del DOGV
:   10-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10324


Data del document
:   09-11-2022

Organisme emissor
:   Presidència de la Generalitat

Tipus de document
:   Resolució

Descriptors 

:   * distinció honorífica

RESOLUCIÓ de 9 de novembre de 2022, del president de la Generalitat, per la qual atorga el Premi de la Ciència Valenciana Santiago Grisolía a la projecció investigadora de persones científiques joves a Rosa María Arán Ais i a Sara Izquierdo Zandalinas, ex aequo. [2022/10180]  
El Premi de la Ciència Valenciana Santiago Grisolía es crea i regula en el Decret 36/2022, de 3 de novembre, del president de la Generalitat, a fi de reconéixer i distingir les activitats d'investigació i d'impuls al desenvolupament de la ciència i les seues aplicacions que es duguen a terme a la Comunitat Valenciana, o que siguen fruit del treball realitzat per persones originàries de la Comunitat Valenciana o vinculades a aquesta.  
Rosa María Arán Ais (Elx, 1987) es va llicenciar en Química per la Universitat d'Alacant, en 2010, i va obtindre el doctorat internacional en Electroquímica, Ciència i Tecnologia en la mateixa universitat en 2016. Des de 2017 ha sigut investigadora post doctoral en el Departament de Física de la Ruhr-Universitat Bochum (Alemanya) i en l'Institut Fritz-Haber Berlín de la Societat Max Planck (Alemanya). En juliol de 2020 es va unir al grup d'Electroquímica de Superfícies de la Universitat d'Alacant, gràcies al Programa per al suport a persones investigadores amb talent (Pla GenT), de la Generalitat. Les importants contribucions d'aquesta investigadora en els camps de l'electroquímica de superfícies i l'electrocatàlisi s'han plasmat, també, en més de trenta publicacions en revistes d'alt impacte.  
Sara Izquierdo Zandalinas va estudiar la llicenciatura en Biotecnologia en la Universitat Politècnica de València (2010) i en 2016 va obtindre el doctorat internacional en Ciències en la Universitat Jaume I de Castelló. Entre 2017 i 2021 va treballar com a investigadora post doctoral en la University of North Texas i com a investigadora sènior en la University of Missouri. En juliol de 2021, a través del Programa per al suport a persones investigadores amb talent (Pla GenT), de la Generalitat, es va unir al grup d'investigació d'Ecofisiologia i Biotecnologia, del Departament de Ciències Agràries i del Medi Natural de la Universitat Jaume I de Castelló. La seua labor investigadora s'ha centrat en l'estudi de les respostes fisiològiques, bioquímiques i moleculars de les plantes a la combinació de múltiples estressos abiòtics, com a base per al desenvolupament d'eines biotecnològiques dirigides a la millora de cultius. Les importants contribucions d'aquesta investigadora s'han plasmat en més de trenta publicacions en revistes d'alt impacte, i el seu treball ha sigut reconegut amb el Premi Francisco Sabater de la Societat Espanyola de Fisiologia Vegetal (2019).  
Per això, en compliment del que es preveu en els articles 2, 4.1 i 5, i en la disposició transitòria única del Decret 36/2022, de 3 de novembre, del president de la Generalitat, i de conformitat amb la proposta formulada pel jurat, reunit a aquest efecte el 8 de novembre de 2022, resolc:  
  
  
Atorgar a Rosa María Arán Ais i a Sara Izquierdo Zandalinas, ex aequo, el Premi de la Ciència Valenciana Santiago Grisolía a la projecció investigadora de persones científiques joves.  
  
València, 9 de novembre de 2022.- El president de la Generalitat: Ximo Puig i Ferrer.